Tone Danielsen (sosialantropolog)

**Tone Danielsen** (født 1967) er en norsk sosialantropolog som er professor ved Stabsskolen og spesialisert på militære studier, organisasjonskultur, ledelse og krisehåndtering. Hun er kjent for sine etnografiske studier av Forsvaret, særlig av Marinejegerkommandoen, samt for forskning på arbeidskultur i Oljefondet.

## Utdanning og bakgrunn
Danielsen var førstemanuensis ved Høyskolen Kristiania i perioden 2020–2025 og har doktorgrad i sosialantropologi fra Universitetet i Oslo (2015). Hun bodde av og på i Midtøsten og Middelhavet i omtrent et tiår og gjennomførte sitt første feltarbeid i Syria på midten av 1990-tallet. Hun har vært gjesteforsker ved University of St Andrews i Skottland og Australian Defence College. I oktober 2025 ble hun utnevnt til professor i antropologi ved Stabsskolen.

## Virke
Danielsen har arbeidet innen både sivile og militære institusjoner. Hun har gjennomført studier av flerkulturelle arbeidsmiljøer i helsevesenet for Norsk Sykepleierforbund, og har i over 20 år arbeidet med Forsvaret gjennom stillinger ved Forsvarsdepartementet, Krigsskolen, Stabsskolen og Forsvarets forskningsinstitutt. Hun har forsket på organisasjonskultur, ledelse og arbeidsliv i militære og sivile organisasjoner.

### Forskning på diskriminering i helsesektoren
I 2000 gjennomførte Danielsen en studie for Norsk Sykepleierforbund om minoritetsspråklige sykepleieres erfaringer i norske helseinstitusjoner. Hun observerte og intervjuet ansatte ved tre institusjoner i Oslo området og viste hvordan sykepleiere med minoritetsbakgrunn ofte ble møtt med skepsis, fikk færre muligheter for faglig utvikling og ble utsatt for ulike former for ubevisst diskriminering. Studien resulterte i rapporten *Sykepleie – holdninger og handlinger i et flerkulturelt arbeidsmiljø* (2001).

### Feltarbeid med Marinejegerkommandoen
Våren 2010 ble Danielsen invitert av sjef for Marinejegerkommandoen, Tom Robertson, til å gjennomføre feltarbeid i enheten. Dette var før en forestående omorganisering av de norske spesialstyrkene og etableringen av deres felles strategiske kommando; Forsvarets spesialstyrker. Før omorganiseringen av de norske spesialstyrkene ønsket Robertson en ekstern vurdering av kulturen deres. Han manglet detaljer om strukturen, de potensielle konsekvensene og ønsket å være forberedt på endringene. Hun møtte i starten skepsis som forsker med sivil bakgrunn, men oppnådde gradvis tillit gjennom 18 måneders feltarbeid preget av åpenhet og aktiv deltakelse i avdelingens daglige rutiner og øvelser. 

Studien dannet grunnlaget for doktorgradsavhandlingen og senere boken *Making Warriors in a Global Era* (2020), en etnografisk studie av kultur og ledelse i spesialstyrkene.

### Feltarbeid i Oljefondet og Australia
Fra 2022 til 2024 gjennomførte Danielsen feltarbeid i Oljefondet på invitasjon fra Nicolai Tangen, der hun studerte organisasjonskultur og ledelse. I 2024 deltok hun også i et forskningsopphold ved Australian Defence College, hvor hun sammen med en lokal antropolog studerte hvordan urfolkskunnskap integreres i det australske forsvaret og hvilken rolle minoriteter har i militære maktstrukturer.

## Bibliografi
* 2020 – *Making Warriors in a Global Era.* Lexington Books. ISBN 9781498561839

## Eksterne lenker

* 2000 –Sykepleie – holdninger og handlinger i et flerkulturelt arbeidsmiljø

## Referanser